Terugslag vir bejaarde vrou ná plaasaanval | Maroela Media
Terugslag vir bejaarde vrou ná plaasaanval
Marie Paynter (72), die vrou wat Donderdagaand ure lank saam met haar man, Ben (78), op 'n plaas in Noordwes aangerand en aangehou is, het 'n terugslag in die hospitaal gehad.
Bennie Brits, Marie se broer, het Maandag aan Maroela Media gesê Marie was al sieklik voordat hulle Donderdag om 20:00 deur drie mense op hul familieplaas tussen Derby en Boons aangeval is. Die Paynter-egpaar het sowat vier jaar gelede na die plaas verhuis en op klein skaal met groente geboer wat hulle vir 'n aanvullende inkomste verkoop het.
Brits woon sowat 500 m van die Paynter-egpaar se plaashuis af.
"Ons vermoed hulle is vir 'n lang ruk dop gehou, want Ben gaan elke aand uit om die kragopwekkers aan te skakel aangesien die sonpanele nie yskaste deur die nag aan die gang kan hou nie. [Die aanvallers] het Ben buite die huis oorval en vir Ben en Marie met rekbare wasgoedlyn vasgebind."
Die aanvallers het Ben 'n paar keer geskop terwyl hulle die huis geplunder het. Hulle het teen ongeveer 03:00 met huisware, selfone, juweliersware en 'n vuurwapen in die egpaar se bakkie op die vlug geslaan. Die rowers het die egpaar se sleepwaentjie aan 'n bakkie gehak en vyf sonpanele en twee kragopwekkers daarop gelaai voor hulle weg is.
Marie kon die oggend omstreeks 05:00 daarin slaag om los te kom, waarna sy haar man losgemaak het. Ben het in sy motor geklim en na sy naaste bure gery om hulp te ontbied.
Die egpaar is daarna albei na die Life Peglerae-hospitaal in Rustenburg geneem vir waarneming.
"Ben is gister [Sondag] ontslaan. Marie het egter 'n terugslag gehad en ons vermoed dit is direk verwant aan die erge trauma waardeur hulle is," het Brits gesê. "Sy ly aan suikersiekte en het ook soms angsaanvalle gekry, maar gister het sy 'n hartaanval gehad. Sy is nou in die waakeenheid met hartversaking en haar niere is besig om in te gee. Haar dokters is baie bekommerd oor haar en het versoek dat haar kinders ontbied word."
Die egpaar het vier kinders Alta de Jager (52), Anso Coetzee (51), Freddie Paynter (47) en Rickey Britz (48), nege kleinkinders en vyf agterkleinkinders. Ben staan Marie in die hospitaal by. De Jager woon saam met haar ouers op die plaas, maar was tydens die aanval op besoek in Kaapstad. Dit is haar bakkie waarmee die aanvallers op vlug geslaan het.
Die polisie ondersoek 'n saak van huisroof. Niemand is nog in verband met die voorval in hegtenis geneem nie. De Jager se bakkie is ook nog nie opgespoor nie. Die bakkie se registrasienommer is JHG 492 NW. Mense wat dit opmerk word versoek om die polisie by 08600 10111 te bel.
Marius Müller, nasionale operasionele koördineerder van AfriForum, het Vrydag aan Maroela Media gesê die aanval op die Paynters was die 358ste plaasaanval vanjaar.
[Video] JMPD-beampte in hospitaal ná kerkgangers hom aanval
13 beseer toe taxi van hoofweg rol
Ek raak so gatvol om te lees "huisroof"… Druk 'n man in n kis en dit is 'n verskriklike petalje! Beroof en rand bejaardes op 'n plaas aan en dit is 'n afgewaterde klag van "huisroof"! Wie probeer die SAPD nou eintlik vermaak?
Die saak moet huisroof en poging tot moord wees!!!
Stem saam dit is poging tot moord en nie huisroof nie – ken die SAPD dan nie die verskil nie. Hoop die tannie sterk gou aan.
Ek lees die artikel en trane loop weer. My ouers en familie van my is die naweek aangehou en geteister, gemartel gedreig hul gaan doodgemaak word. dit het in 'n dorp gebeur. die skuldiges lag daaroor en ons beleef trauma ek as kind is gebreek. Dat my ouers en familie so iets moes deurgaan. daar is nie woorde om die haat en woede te beskryf nie. Aai sterkte aan almal wat hierdeur gaan ek hoop ons kan almal berusting vind. almal se vergewe die mense wat sulke goed doen maar dis nie moontlik nie. Sterkte oom en tannie. Ons is… Lees meer »